钦定古今图书集成/明伦汇编/人事典/第058卷 > 《言志赋》同前
## 钦定古今图书集成/明伦汇编/人事典/第058卷 > 《言志赋》同前

“天文既表，人文可观。知负扆之未易，信握镜之云难。
差立极而补天，验璧合而珠连。有庖羲之八索，称朱
襄之五弦。闻夏王之铸鼎，重农皇之播田。虽车轨之
未同，亶弥愧于栋隆。戮封豕于海内，斩长狄于区中。
怀宿昔之玙璠，并来游于兔园。悲元瑜之已逝，叹灵
光之独存。想延宾于北阁，因寘酒于南轩。闻莺鸣而”
怀友，听长笛其何言。夙有尚于清静，叨再入于鄢郢。
东窥文命之穴，南望洪崖之井。遂抚运而登庸，谬垂
旒而卷领。虽有愧于前英，每求衣于未明。召司烜而
照夜，观执珪而满庭。诚虽休以勿休，实旨酒之忘忧。
绝阳阿之妙舞，废《绵驹》之善讴。彼知止与知足，复何
营而何欲？柱何用于黄金，案宁劳于青玉。尔乃高步
北园，用荡嚣烦。桂偃蹇而临栋，石穹隆而架门。对灌
木之修耸，观激水之飞奔。涧不风而自响，天无云而
画昏。闻宾鸿之夜飞，想过沛而霑衣。况登楼而作赋，
望淮海而思归。